Martin Schwartz’ Fyn-kort viser dig nogle af landsdelens mange særlige steder og bygninger. Og måske vigtigst af alt de lysegrønne bøgetræer, der er kendetegnende for det fynske forår. Blandt dem finder du dem, der er blevet indbegrebet af Fyns kulturhistorie lige fra det lille gule H.C. Andersens Hus til Odense Domkirke og de mange små idylliske bindingsværkshuse, men der er også blevet plads til mere moderne vartegn som Middelfarts zinkbeklædte kulturcenter, KulturØen, Lindøværftets enorme portalkran, Fyens Andels-Foderstofforretnings jernbetonsilo, FAF-bygningen, og radiotårnet i Vissenbjerg.